1Seppulo eppa taung ri munrinna, lisuna ri Yérusalém sibawa Barnabas, enrengngé tiwi towi Titus.
2Laoka ri Yérusalém saba’ Allataala pura pannessai ri iyya makkedaé harusu’ka lao. Na ri laleng séuwaé addeppu-deppungeng sibawa sining pamimpingngé kuwaro bawang, upakatajangngi Karéba Madécéng iya uwabbirittangngé lao risining tau tenniyaé Yahudi. Saba’ dé’ umaélo usahaku riyolo, iyaré’ga makkekkuwangngé siya-siya bawang.
3Titus iya silaongengngékka, iyanaritu séddiwi tau Yunani, iyakiya dé’ naripassa maccowériwi peraturang sunna’é,
4namuni engka sining tau iya maddessakengngéngngi gau’éro. Mennang iyanaritu sining tau maccelle’é ri laleng golongetta sibawa mallarikkodo selaku saudara. Muttama’i mennang sibawa mammekko-mekko untu’ salidikiwi alaluwasang iya engkaé ri idi nasaba masséddiki sibawa Kristus Yésus. Maéloi mennang palisuki ri laleng keadaang bunge’-bunge’na selaku ata,
5iyakiya dé’ tamanyera muwi céddé lao ri mennang, nasaba maéloki jagaiwi kuwammengngi iyaro Karéba Madécéngngé tette’i tuléng untu’ iko.
6Namuni makkuwaro, dé’gaga gau’-gau’ baru iya natuntu’é polé ri iyya risining tau iya nangga’é riyakkitangi — untu’ aléku dé’gaga sisalana rékko riyakkitangiwi mennang iyaré’ga dé’, saba’ Allataala dé’ nakkita tappa.
7Sibalé’na, sining tau iya riyangga’ riyakkitangiyéro nangakui makkedaé Allataala pura suroka untu’ mabbirittangngi Karéba Madécéngngé lao risining tau tenniyaé Yahudi; pada-pada pura nasurona Pétrus untu’ mabbirittangngi Karéba Madécéngngéro lao ri tau Yahudié.
8Saba’ Allataala mabbéréyangngi lao ri Pétrus amampungeng untu’ mancaji rasulna sining tau Yahudié, mpéréng tokka amampungeng untu’ mancaji rasulna sining tau tenniyaé Yahudi.
9Yakobus, Pétrus sibawa Yohanés, iya riitaé mancaji sining pamimpinna jema’é, nangakui makkedaé Allataala pura mpérékka jama-jamang dé’é padannaé. Najjama’na mennang sibawa Barnabas enrengngé iyya selaku tanrang assisellaongeng. Nainappa mennang sibawa idi risitujuini makkedaé majjamaki matu ri yelle’na bangsa-bangsa iya tenniyaé Yahudi, na mennang ri yelle’na tau Yahudié.
10Séddi-séddinna paréllaunna mennang iyanaritu kuwammengngi narijampangi tau kasiyasié. Na iyya mala masennang pogau’i iyaro gau’é.
11Wettunna Pétrus lao ri Antiokhia, uwéwai sibawa uwappita-pitang, nasaba salai tindakanna.
12Bunge’-bunge’na tudangngi manré sisama sibawa Saudara-saudara iya tenniyaé Yahudi. Iyakiya wettunna lettu sining tau nasuroé Yakobus, napabélai aléna polé ri Saudara-saudara tenniyaé Yahudi sibawa dé’ namaélona manré sibawa mennang, saba métaui lao risining tau iya méloriyéngngi risunna sining tauwé.
13Saudara-saudara Yahudié iya laingngé maccowé towi munapé’ pada-pada Pétrus, angkanna muwi Barnabas tappangaruto untu’ kédo-kédo pada-pada mennang.
14Uwitanaro makkedaé dé’ nappallolongeng mennang situru atongengenna Karéba Madécéngngéro, makkedana lao ri Pétrus ri yolona sininna tau iya hadéré’é kuwaro, "Rékko Sudara selaku tau Yahudi purano tuwo pada-pada tau tenniyaé Yahudi, magi Sudara makkekkuwangngé namaélo passai sining tau laingngé tuwo pada-pada tau Yahudié?"
15Mémeng manuru’ ajajiyang, idi iyanaritu tau Yahudi sibawa tenniya "tau tenniyaé Yahudi iya madosaé".
16Namuni makkuwaro riissengngi makkedaé simadécéngengngi paimeng tauwé sibawa Allataala banna nasaba teppe’ lao ri Yésus Kristus, sibawa tenniya nasaba pajoppai Hukkunna Agamaé. Aléta paimeng mateppe’ lao ri Yésus Kristus, kuwammengngi tasimadécéngeng sibawa Allataala naolai teppe’taro, tenniya nasaba tapajoppai Hukkunna Agamaé. Saba’ ri laleng ripajoppana Hukkunna Agamaé, dé’ muwi séddi tau simadécéngeng paimeng sibawa Allataala.
17Makkuragaki simadécéngeng paimeng sibawa Allataala naolai tuwoé masséddi sibawa Kristus. Iyakiya rékko purani ripogau’ iya makkuwaéro, manessani idi "sining tau madosa" mupa pada-padato sining tau tenniyaé Yahudi, aga iyaé bettuwanna makkedaé Kristus ritu nassabariki madosa? Tentu dé’!
18Rékko mappammulaka patettongngi paimeng bentu’na Hukkunna Agamaé iya puraé uruttung, nauwappaitangngi makkedaé mancajika iya majjalékkaiyéngngi hukkungngé.
19Iyakiya maténa lao ri Hukkunna Agamaé — hukkung-hukkungngé mutoro mpunoi — kuwammengngi uwulléi tuwo untu’ Allataala. Purana risalli silaong Kristus.
20Makkekkuwangngé tenniyana iyya tuwo, iyakiya Kristus iya tuwoé ri laleng aléku. Atuwongngéwé iya uwattemmekiyé makkekkuwangngé iyanaritu tuwo ri laleng teppe’ lao ri Ana’na Allataala iya mamaséiyékka sibawa iya puraé makkarobangngi Aléna untu’ iyya.
21Dé’ upakariyawai pammaséna Allataala. Rékko assisumpungenna tauwé sibawa Allataala simadécéngengngi paimeng nasaba napajoppai Hukkunna Agamaé, bettuwanna iyaro amaténna Kristus dé’gaga gunana!
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn